ORDE do 29 de marzo de 2005 pola que se outorga a aprobación definitiva, parcial, ao proxecto de modificación puntual número 1 do Plan Xeral de Ordenación Municipal do Concello de Tomiño. (Expediente PO-03010).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 03/06/2005

O Concello de Tomiño conta con Plan Xeral de Ordenación Municipal, aprobado definitivamente o día 29-3-2001.
A documentación remitida consta de expediente administrativo e proxecto técnico do plan e anexo.
O obxecto do presente proxecto é:
1. Reclasificación dun ámbito dunhas 104 ha de solo de protección ecolóxica en solo de protección forestal.
2. Modificación das ordenanzas.
-9. Solo rústico de protección forestal.
-10. Solo rústico de protección agropecuaria.
Procedendo a súa adaptación á Lei 9/2002 LOUG.
3. Cualificación de espazo libre de uso público dunha parcela duns 80 m, regulada pola ordenanza 1, no núcleo urbano de Tomiño.
4. Nova ordenanza de telefonía móbil.
O obxecto da modificación dá cumprimento ao artigo 94 da Lei 9/2002, de ordenación urbanística e protección do medio rural de Galicia, respecto dos fundamentos das modificacións do planeamento urbanístico.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente a informe preceptivo desta consellería, que foi emitido o día 9-9-2003, de conformidade co disposto no artigo 85.1º da Lei 9/2002.
O Pleno do concello o 25-10-2003 acordou a aprobación inicial, publicada na prensa e no DOG de 28-5-2004, co resultado da fase de información pública que consta no expediente tramitado e aprobado provisionalmente polo Pleno do concello o 28-8-2004.
Revisado o documento relativo á modificación puntual nº 1 de PXOM, e analizados os aspectos sinalados no artigo 85.7º da Lei 9/2002 Loug, procede sinalar:
1. Reclasificación dun ámbito de solo de protección ecolóxica: para un ámbito dunhas 104 ha de solo rústico de protección ecolóxica, proponse na memoria (número 4.1º) a súa nova clasificación coma solo rústico de protección agropecuaria, que ben nos planos figura como protección forestal, polo que cómpre clarexar cal é a verdadeira clasificación. En calquera caso, deberanse xustificar:
-As razóns de interese público que fundamentan a modificación, tal e como esixe o artigo 94.1º da Lei 9/2002 LOUG.
-A posible perda de valores ecolóxicos neste ámbito en que o vixente plan establece protección.
-A aparente discrecionalidade da delimitación do ámbito obxecto de modificación, xa que a liña trazada, en xeral, non semella responder a elementos físicos significativos ou diferenciais.
Tamén se aprecia que dentro do ámbito obxecto de reclasificación, e sen que a memoria do documento faga referencia ningunha, no plano 2.15 (proposta) figura outro espazo dunhas 6 ha que se reclasifica como solo de protección agrícola, debéndose clarexar se se trata dun erro, ou noutro caso, ademais de incluír as xustificacións antes ditas, deberá terse en conta que o artigo 32.2º b) da Lei 9/2002 Loug, establece que os monte públicos e veciñais en man común incluirán na categoría de solo rústico de protección forestal, en canto non se declare a súa desafectación pola administración competente.
Por outra banda, dentro do ámbito reclasificado deberanse identificar as infraestruturas existentes (vías, liñas de electricidade, etc.) e os terreos definidos na lexislación reguladora das augas continentais e as súas zonas de servidume, establecendo os ámbitos de solo rústico de protección de infraestruturas e de augas que procedan (artigo 32.2º c) e d) Lei 9/2002 Loug).
2. Modificacións das ordenanzas 9 e 10: sen observacións.
3. Cualificación de espazo libre de uso público no núcleo urbano de Tomiño: sen observacións.
4. Nova ordenanza de telefonía móbil: sen observacións.
De conformidade co disposto no artigo 89.1º da Lei 9/2002, a competencia para a aprobación definitiva dos plans xerais de ordenación municipal correspóndelle ao conselleiro competente en materia de urbanismo e ordenación do territorio.
En consecuencia, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e cos informes xurídico e técnico do Servizo de Inspección Territorial de Pontevedra, e por proposta da Dirección Xeral de Urbanismo,
DISPOÑO:
Artigo 1º
Aprobar definitivamente os puntos relativos a:
-Modificación das ordenanzas.
9. Solo rústico de protección forestal.
10. Solo rústico de protección agropecuaria.
-Cualificación de espazo libre de uso público dunha parcela duns 80 m, regulada pola ordenanza 1, no núcleo urbano de Tomiño.
-Nova ordenanza de telefonía móbil,
e suspender a aprobación definitiva en canto á proposta de reclasificación de solo rústico de protección ecolóxica do proxecto de modificación puntual nº 1 do PXOM, do concello de Tomiño, polas razóns expostas anteriormente.
Artigo 2º
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP.
Disposición derradeira
Contra esta orde, cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao a da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 29 de marzo de 2005.
Alberto Núñez Feijoo
Vicepresidente primeiro e conselleiro de Política Territorial, Obras Públicas e Vivenda